Lys van Suid-Afrikaanse plakkerskampe vrygestelDie Plastic View -informele nedersetting in Pretoria. (Foto: Thobile Mathonsi/ANA) Suid-Afrika het tans 2 453 plakkerskampe, aldus die minister van menslike nedersettings, water en sanitasie, Lindiwe Sisulu. Sy het ŉ lys van die land se plakkerskampe in die parlement vrygestel in antwoord op ŉ skriftelike parlementêre vraag deur die EFF-LP Primrose Sonti. Die lys van 86 bladsye wys dat plakkerskampe verskil van sommige nedersettings met net ŉ paar gesinne tot massiewe gebiede waar meer as 10 000 mense woon. Dit toon voorts dat plakkerskampe maklik ontstaan op plotte, asook op ashope en in staatsgeboue wat leeg staan, byvoorbeeld stasies en hospitale. Daar is nie ŉ finale inwonertal verskaf nie, aangesien die standaard van elke stadsraad se statistieke verskil. Sommiges verskaf die aantal inwoners, ander die aantal huishoudings en by party stadsrade se inligting word geen getalle verskaf nie. Wat egter soos ŉ paal bo water staan, is dat die probleem van informele nedersettings in Suid-Afrika handuit geruk het en dat die aantal mense wat as plakkers woon, baie groot is. ŉ Interessante aanduiding van die ironiese sin vir humor, asook die aspirerende armoede, in hierdie plakkerskampe is die name wat inwoners aan die gebiede gee. Baie plakkerskampe het name soos Riemvasmaak, Vasbyt en Moedhou, wat daarop dui dat die inwoners steeds hoop op verbetering. Ander algemene name verwys na die voorkoms van die gebied, soos Silver City, Blikkiedorp en Tin City. Dan is daar ook televisiereekse wat vernoem word, byvoorbeeld Sewende Laan, en bekendes, veral ministers van behuising soos Joe Slovo en Tokyo Sexwale, wie se name pryk op die plekke waar hul doelwitte misluk het.